વિન્ડોઝ ૭ અને ૮ વચ્ચેના ગાળામાં મોબાઇલ / ટેબલેટ કમ્પ્યુટિંગનો જુવાળ આવ્યો હતો એટલે માઇક્રોસોફ્ટ કંપનીએ પોતાની ઓપરેટિંગ સિસ્ટમમાં પણ ધરમૂળથી પરિવર્તન કર્યાં અને સ્માર્ટફોન કે ટેબલેટથી જેમ પીસી કે લેપટોપના સ્ક્રીન પર પણ ટચ કરીને આપણે કમ્પ્યુટરને ઓપરેટ કરી શકીએ એવી વ્યવસ્થા વિકસાવી. પરંતુ રોજિંદા પીસી અને મોબાઇલ વચ્ચેની ભેળસેળ જેવી આ વ્યવસ્થા મોટા ભાગના લોકોને માફક ન આવી. એમાંય વિન્ડોઝ ૮માં તો હંમેશા હાથવગું રહેતું સ્ટાર્ટ બટન જ ગાયબ થઈ ગયું એટલે લોકોની પરેશાની ઓર વધી. હવે વિન્ડોઝ ૧૦માં આ બધી મુશ્કેલીઓ સુધારી લેવામાં આવી છે.